314/2019

Útdráttur

Kærður var úrskurður héraðsdóms þar sem hafnað var kröfu þrotabús B ehf. um að því yrði heimilað að fá tilgreinda muni tekna með beinni aðfarargerð úr umráðum K ehf. Í úrskurði Landsréttar kom fram að í kröfugerð þrotabús B ehf. væri enn vísað til númera fylgiskjala á tilteknum dómskjölum án frekari tilgreiningar. Tilvísanirnar væru í flestum tilvikum almenn heiti á munum án tilgreiningar á fjölda, númerum á reikningi vegna kaupa eða öðrum einkennum. Þá væri í fjórum liðum lýst munum með gerð og tegundarheitum en ekki getið um nein reikningsnúmer eða önnur auðkenni. Þá var ekki að finna í kærumálsgögnum skjal með tilteknu númeri sem vísað var til í kröfugerð þrotabús B ehf. Var hinn kærði úrskurður því staðfestur.

Úrskurður Landsréttar

Landsréttardómararnir D-kk-nf Þ-kk-nf B-kk-nf, J-kk-nf S-kk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 29. apríl 2019 en kærumálsgögn bárust 13. maí sama ár. Kærður er úrskurður Héraðsdóms Reykjavíkur 16. apríl 2019 í málinu nr. A438/2018, þar sem hafnað var kröfu sóknaraðila um að honum yrði heimilað að fá tiltekna muni tekna með beinni aðfarargerð úr umráðum varnaraðila og fengna sér. Kæruheimild er í 4. mgr. 84. gr. laga nr. 90/1989 um aðför.

2 Sóknaraðili krefst þess að sér,,verði afhentir með beinni aðfarargerð eftirtaldir munir, áhöld og tæki sbr. dskj. 2, fylgiskjöl merkt 507, 506, 541, 512, 665, 809, 820, 1072, dskj. 3, fylgiskjöl merkt 3425, 2195, 105, og dskj. 4, fylgiskjöl merkt 3282, 3284 og 3283 […]“. Þá krefst hann aðallega málskostnaðar í héraði og kærumálskostnaðar en til vara kærumálskostnaðar og að málskostnaður í héraði falli niður.

3 Varnaraðili krefst staðfestingar hins kærða úrskurðar og kærumálskostnaðar.

Niðurstaða

4 Atvikum máls er skilmerkilega lýst í hinum kærða úrskurði. Í kæru sinni til Landsréttar tilgreinir sóknaraðili nánar, í kafla með fyrirsögninni,,Um dómkröfur sóknaraðila“, að krafa hans taki til muna, áhalda og tækja,,sbr. dskj. 2, fylgiskjöl merkt 507 (safavél Novisa rauð), 506 (uppþvottavél), 541 (Tecnodom kælir), 512 (eldavél), 665 (örbylgjuofn), 809 (húsgögn, hliðarborð og stólar), 820 (Tecnodom kælir), 1072 (Tecnodom kælir), dskj. 3, fylgiskjöl merkt 3425 (bekkir), 2195 (hringborð), 105 (ljós), og dskj. 4, fylgiskjöl merkt 3282, 3284 og 3283 (sölukerfi, lausir skjáir)“. Sóknaraðili byggir á því að umræddir munir séu staðsettir í fasteign varnaraðila að Pósthússtræti 11 í Reykjavík. Sóknaraðili segir jafnframt að fallið sé frá öllum kröfum í aðra innanstokksmuni, áhöld og tæki sem tilgreind séu á dómskjölum 2, 3 og 4.

5 Samkvæmt 78. gr. laga nr. 90/1989 getur sá, sem telur sér með ólögmætum hætti aftrað að neyta umráða yfir öðru en fasteign, sbr. 73. gr. sömu laga, með nánar tilteknum skilyrðum krafist þess að fá réttindum sínum fullnægt með aðfarargerð án þess að fyrir liggi aðfararheimild eftir 1. mgr. 1. gr. laganna. Þegar aðfarargerðar er krafist á þessum grundvelli til að fá fullnustu réttinda til umráða yfir lausafjármunum verður með hliðsjón af meginreglu dliðar 1. mgr. 80. gr. laga nr. 91/1991 um meðferð einkamála að tilgreina í aðfararbeiðni með ótvíræðum hætti þá muni, sem um ræðir, með nákvæmri lýsingu á auðkennum þeirra, hvort sem þeir eru einstaklega ákveðnir eða tegundarákveðnir, sbr. dóm Hæstaréttar Íslands 5. janúar 2018 í máli nr. 778/2017. Ber þá sá, sem leitar aðfarargerðar, jafnframt sönnunarbyrði fyrir réttindum sínum til munanna og að sá, sem gerðinni er beint að, hafi þá í umráðum sínum.

6 Að framan er rakið hvernig sóknaraðili leitast við að afmarka og skýra kröfugerð sína fyrir Landsrétti. Þótt kröfugerðin taki nú til færri muna en áður er þar enn vísað til númera fylgiskjala á dómskjölum 2, 3 og 4 án frekari tilgreiningar. Þótt sóknaraðili freisti þess nú að skýra nánar hvaða munir það eru sem hann leitar innsetningar í eru tilvísanirnar í flestum tilvikum almenn heiti á munum án tilgreiningar á fjölda, númerum á reikningi vegna kaupa eða öðrum einkennum. Þá er í fjórum liðum lýst munum með gerð og tegundarheitum en ekki er getið um nein reikningsnúmer eða önnur auðkenni á þessum munum. Þá er ekki að finna í kærumálsgögnum skjal auðkennt nr. 512 sem vísað er til í kröfugerðinni. Samkvæmt því sem að framan er rakið uppfyllir kröfugerð sóknaraðila ekki skilyrði um skýrleika. Að framangreindu gættu en að öðru leyti með vísan til forsendna hins kærða úrskurðar verður hann staðfestur.

7 Sóknaraðila verður gert að greiða varnaraðila kærumálskostnað eins og í úrskurðarorði greinir.

Úrskurðarorð:

Hinn kærði úrskurður er staðfestur.